**Forslag til ændring af vedtægter – Generalforsamlingen d. 25/1 2012**

Fremsat af bestyrelsen

**Forsiden**

**Forslag** På forsiden tilføjes:Medlem af DGI Vestsjælland

**Nuværende § 1**

§ 1 Navn, hjemsted og formål

Klubbens navn er ”Ringsted Roklub”, og dens hjemsted er Ringsted Kommune.

Klubbens formål er roning og kajakroning.

Klubben er medlem af Dansk Forening for Rosport (DFfR) og Dansk Kano og Kajak Forbund (DKF) under Danmarks Idræts-Forbund (DIF) og er underlagt disse forbunds love, bestemmelser/reglementer samt vejledninger.

Klubbens standermærke er en hvid vimpel med rød kant og 3 røde bølgelinier.

**Nyt forslag § 1**

Klubben er medlem af Dansk Forening for Rosport (DFfR) og Dansk Kano og Kajak Forbund (DKF) under Danmarks Idræts-Forbund (DIF) samt Danske Gymnastik & Idrætsforeninger Vestsjælland(DGI Vestsjælland) og er underlagt disse forbunds love, bestemmelser/reglementer samt vejledninger.

**Nuværende § 10**

§ 10 Bestyrelsen

• Bestyrelsen består af 7 medlemmer: Formand, næstformand (sekretær), kasserer samt 4 medlemmer. Alle skal være aktive medlemmer.

• Ingen, der ikke er fyldt 18 år, kan vælges til bestyrelsen.

• Bestyrelsen konstituerer sig selv og varetager klubbens interesser samt forvalter dens midler.

• Klubbens daglige drift tegnes af formand eller kasserer. Ved dispositioner udover daglig drift tegnes klubben af begge i forening. Dog kræves der generalforsamlingens godkendelse af større gældsforpligtelser.

• Bestyrelsesmøder afholdes 1 gang i hvert kvartal eller så ofte formanden, 2 bestyrelsesmedlemmer eller 1 bestyrelsesmedlem plus 1 ungdomsrepræsentant finder det fornødent.

• Bestyrelsen kan nedsætte diverse arbejdsgrupper samt udpege medlemmer til disse. Grupperne må kun eksistere i en kort periode, til opgaven er løst.

*• Generalforsamlingen kan vælge 2 repræsentanter for ungdomsroerne,* der uden stemmeret, men med taleret, har ret til at deltage i alle bestyrelsesmøder.

*• Repræsentanter for ungdomsroerne vælges alene af ungdomsroerne.*

Erstatter det kursiverede:

Bestyrelsen afholder valg blandt ungdomsroerne (10-17 år) inden generalforsamlingen. Ved valget vælges 2 ungdomsrepræsentanter, der uden stemmeret, men med taleret, har ret til at deltage i alle bestyrelsesmøder.

Stemmeberettiget er ethvert aktivt medlem i alderen 10-17 år. Generalforsamlingen orienteres om valget.

Udtræder en ungdomsrepræsentant i utide af bestyrelsen, påhviler det bestyrelsen at afholde et fornyet valg, således en ny ungdomsrepræsentant kan indtræde i bestyrelsen.

Ungdomsrepræsentanterne varetager og formidler ungdomsroernes interesser i bestyrelsen.

Konsekvensrettelse:

§ 12 stk. 6e ændres til Generalforsamlingen orienteres om valget af 2 ungdomsrepræsentanter

Bemyndigelse:

Bestyrelsen bemyndiges til, som konsekvens af § 10s ændring i 2012, at afholde valg af 2 ungdomsrepræsentanter, der kan indtræde i bestyrelsen inden dens første møde.

**§ 11 Valgperiode**

Bestyrelsen vælges for 2 år ad gangen.

1. Lige år afgår år formand og 2 bestyrelsesmedlemmer. Ulige år afgår kassereren og 3 bestyrelsesmedlemmer.

2. Formanden og kassereren vælges særskilt.

3. Revisorer og revisorsuppleant vælges for 1 år ad gangen.

4. Genvalg kan finde sted.

5. Udtræder formand og/eller kasserer af bestyrelsen i perioden mellem 2 generalforsamlinger, indkalder bestyrelsen til ekstraordinær generalforsamling med eneste punkt på dagsordenen: Valg af formand og/eller kasserer.

6. I alle andre tilfælde af indtrædende vakance i bestyrelsen, supplerer bestyrelsen sig selv til næste generalforsamling.

7. Alle udvalg vælges for 1 år ad gangen. Udgår

**§ 12 Generalforsamling**

Nuværende tekst:

Den ordinære generalforsamling afholdes hvert år inden udgangen af januar, efter behørig bekendtgørelse mindst 8 dage forud. Bekendtgørelse sker ved udsendelse af dagsorden og eventuelle forslag til ændring af vedtægter til alle medlemmer.

Ny tekst:

Den ordinære generalforsamling afholdes hvert år inden udgangen af januar, efter behørig bekendtgørelse af dagsorden og eventuelle forslag til ændring af vedtægter på klubbens hjemmeside mindst 8 dage forud.

• Generalforsamlingen har følgende dagsorden:

1. Valg af dirigent og to stemmetællere.

2. Valg af referent.

3. Formandens beretning.

4. Kassereren fremlægger det reviderede regnskab.

5. Indkomne forslag.

6. Valg af bestyrelse a. Valg af formand.

b. Valg af kasserer.

c. Valg af bestyrelsesmedlemmer.

d. Valg af 2 suppleanter til bestyrelsen.

e. Evt. valg af 2 repræsentanter for ungdomsroerne.

e. ændres til som konsekvens af § 10s ændring til: ”Generalforsamlingen orienteres om valget af 2 ungdomsrepræsentanter”

7. Valg af 2 revisorer og 1 revisorsuppleant

8. Fastsættelse af kontingent med videre for det kommende år.

9. Udvalg nedsættes efter behov.

9. Udvalg nedsættes efter behov. Udgår som konsekvens af ændringer i § 11

10. Eventuelt

• Forslag, der ønskes behandlet på generalforsamlingen, må være formanden skriftligt i hænde senest 5 dage før generalforsamlingen.

**Nuværende § 14**

§ 14 Klubbens myndighed samt stemmeberettigede

Generalforsamlingen er klubbens øverste myndighed. Kun den kan ændre klubbens vedtægter. Til ændring af klubbens vedtægter fordres, at mindst 2/3 af de tilstedeværende stemmeberettigede medlemmer stemmer herfor.

På generalforsamlingen må enhver, der er fyldt 16 år og har været medlem i mindst 3 måneder, personligt afgive stemme.

Såvel aktive som passive medlemmer har stemmeret på generalforsamlingen. Medlemmer, der står i restance med kontingent fra sidste kontingentperiode, har ikke stemmeret.

**Nyt forslag:**

§ 14 Klubbens myndighed samt stemmeberettigede

Generalforsamlingen er klubbens øverste myndighed. Kun den kan ændre klubbens vedtægter. Til ændring af klubbens vedtægter fordres, at mindst 2/3 af de tilstedeværende stemmeberettigede stemmer herfor.

På generalforsamlingen må enhver, der er fyldt 16 år og har været medlem i mindst 3 måneder, personligt afgive stemme.

Nyt:

Forældre/værge til aktive medlemmer under 16 år har ligeledes stemmeret. Ingen fremmødte kan dog oppebære mere end én stemme.

Såvel aktive som passive medlemmer har stemmeret på generalforsamlingen. Medlemmer, der står i restance med kontingent fra sidste kontingentperiode, har ikke stemmeret.

Konsekvensrettelser:

§13 ”medlemmer” i linje 2 udgår

§14 ”medlemmer” i linje 3 udgår

**Forslag til ændring af Fundats for Ringsted Roklubs Bådfond – Generalforsamlingen d. 25/1 2012**

Fremsat af fondsbestyrelsen

**Nuværende § 10**

Ordinær generalforsamling afholdes hvert år inden udgangen af januar måned, samme dag som Ringsted Roklubs ordinære generalforsamling, efter skriftlig indkaldelse til Ringsted Roklubs medlemmer.

**Nyt forslag § 10**

Ordinær generalforsamling afholdes hvert år inden udgangen af januar måned, samme dag som Ringsted Roklubs ordinære generalforsamling, efter indkaldelse til Ringsted Roklubs medlemmer på klubbens hjemmeside.